**Espen Rustad Thoresen** (født 23. september 1958 i Oslo) er en norsk komiker og programleder. Han er bror av Pål Thoresen.

Bakgrunn og arbeid
------------------

Espen Thoresen vokste opp på Grünerløkka i Oslo og jobbet som flymekaniker i SAS fra 1975 til 1989. Han gikk i 1989 over til jobb som underholder for skandinaviske sydenturister på SunVing-senteret i Alcúdia, Mallorca. Han ble oppsagt på grunn av at han kritiserte oppdragsgiverne for «slavedrift» av ansatte. Han uttalte selv at «Vingreiser mente jeg var for ‘individuell’. De ba meg slutte mot en fallskjerm på to månedslønner fordi jeg opponerte mot slavedriften av de ansatte». Begynte på samme tid som programleder i nærradiostasjonene Radio City og RadiOrakel i Oslo, der han også var daglig leder. Han begynte å jobbe for NRK i 1991, blant annet med sommerprogrammet *Reiseradioen*, men ble etterhvert landskjent da han fra 1995 ble programleder for radioprogrammet *XL* og TV-serien *XLTV* (1999). 

*Espen Thoresen* TV-debuterte sommeren 1995 med programmet *Camping for Gud og herman* på NRK. Han hadde også flere gjesteopptredener i radioprogrammet *Irma 1000* på NRK P3, og var i en kort periode programleder for *Mandagsklubben* (2000) på TVNorge. Etter dette var han programleder sammen med sin mor i reiseprogrammet *Hr. & Fru Thoresen* som gikk på TV-Norge i 2000. Året etter ble han programleder for serien *Frem fra trengselen*, et program som gikk på Metropol TV fra 2001 til 2002. Deretter var han tilbake på NRK radio med innringingsprogrammet *Thoresen, værsågod*, som også gikk i 2015 og 16 på P13 som *Thoresen Hværsaagod*.

Høsten 2005 begynte han som programleder for det uhøytidelige talkshowprogrammet *Vær så god, Takkskalduha* på Kanal 24 der han hadde daglige sendinger sammen med Jon Toset, mangeårig medhjelper og radioprodusent, Isac Treekrem, Jannecke Weeden, Berit Boman, Kristopher Schau og diverse faste gjester. Da Kanal 24 i februar 2008 ble overtatt av SBS Radio (og omdøpt til Radio Norge), og fikk en mer kommersiell profil, sluttet Espen Thoresen.

Medieomtale og navnebytter
--------------------------

I 2003 skiftet han navn fra Thoresen til Thoresen Hværsaagod. Dette navnebyttet skapte debatt, og fikk blant annet Språkrådet til å be Justisdepartementet om å innføre en mer restriktiv praksis av navneloven.
I 2005 skiftet han navn igjen, fra Thoresen Hværsaagod til Thoresen Hværsaagod-Takkskalduha. Målet med byttet til dette nye, lange navnet skal ha vært å få avlange bankkort.

Han holdt i 2005 en budrunde der han solgte annonseplass på ryggen sin i form av en tatovering. Det skapte bekymring for ham at denne budrunden en stund så ut til å bli vunnet av firmaet Eiker Septikservice. Budrunden endte på 170 000 kroner og ble vunnet av vinimportøren United Wineries for logoen til rødvinen Marques de Monistrol. Pengene for salget donerte han i sin helhet til Røde Kors.

I forbindelse med NRK P3s humorprogram *XL* ringte han i 1997 til blant andre Secret Service i USA og utga seg for å være en norsk gjengleder. Han ringte samme år til flyplassen i Teheran i Iran og fikk dem til å spørre etter Salman Rushdie via flyplassens calling-system.

På begynnelsen av 1990-årene hadde han et kontroversielt innslag i ungdomsprogrammet *U: Natt*, hvor han spilte dukkefiguren Titten Tei som 20-åring. Figurens skaper, Birgit Strøm, ble så forbannet at hun truet med å si opp i NRK hvis Thoresen ikke ga seg, dette ifølge Thoresen selv. Hun skal særlig ha reagert på at den «20-årige» Titten Tei drakk alkohol og var grov i kjeften. Thoresens stunt ble tatt av programmet etter én sending.

I 2017 fjernet han *Hværsaagod-Takkskalduha* og skiftet navn til *Espen Rustad Thoresen*, etter å ha vært lei av å hete det han het.

Forlovelse
----------

17. mars 2009 kunngjorde Thoresen at han og Kristopher Schau ville gifte seg. Paret uttalte at ekteskapsplanene utelukkende var økonomisk motivert. Thoresen uttalte i TV-programmet Spotlight på TV Norge samme dag at det var urettferdig at homofile menn ved å gifte seg hadde mulighet til å skifte skatteklasse – og derved få redusert sin skattesats - mens heterofile menn måtte gifte seg pro forma for å oppnå denne fordelen.

Referanser
----------

1. ↑  «Syden, jenter og en sliten matador». *Dagbladet*. 13. januar 1996. Arkivert fra originalen 19. april 2014. Besøkt 23. januar 2018.
2. ↑  «Thoresen Hværsaagod». *NRK Radio*. Arkivert fra originalen 8. desember 2015. Besøkt 6. desember 2015.
3. ↑  Språkrådet misliker Hværsaagod NRK 16. april 2004
4. ↑  «Skifter navn - Nå vil Espen Thoresen også hete Takkskalduha», *VG* 20. august 2005
5. ↑  «Selger ryggen», *VG* 7. desember 2005
6. ↑  Espen Thoresen ringer Secret Service Arkivert 2009-08-20, hos Wayback Machine. NRK
7. ↑  Ringeren fra Marienlyst Arkivert 19. mars 2014 hos Wayback Machine. Dagbladet 9. mai 1997
8. ↑  Håkon Moslet (5. mars 1998). «Espen Thoresen». *Dagbladet*. Besøkt 23. januar 2018.
9. ↑  Aronsen, Aron (27. oktober 2017). «Nå heter han ikke lenger Espen Thoresen Hværsaagod-Takkskalduha». VG. Besøkt 27. oktober 2017.
10. ↑  Komikergutta Schau og Thoresen: - Vi gifter oss! VG 17. mars 2009

Eksterne lenker
---------------

* (en) Espen Rustad Thoresen på Internet Movie Database Rediger på Wikidata

* (en) Espen Rustad Thoresen hos The Movie Database Rediger på Wikidata
* (no) NRKs presentasjon av Espen Thoresen

|  |  |
| --- | --- |
| Oppslagsverk/autoritetsdata | BIBSYS **·** VIAF
 |